Imtella' Novembru 14, 2021 - Aġġornata 14 Ta' Novembru, 2021 4:12pm F'mixja bi protesta kontra l-proposta ta' Yacht Marina f'Marsaskala, il-Moviment Graffitti qal li l-bajja f'din il-lokalità tinsab mhedda. Andre Callus qal li minn Settembru 'l hawn il-kwistjoni tmewtet biex il-proċess jibqa' għaddej fis-skiet u xhieda ta' dan qal li s-sejħa għall-bini għadha preżenti, b'għadd ta' żviluppaturi li tefgħu l-offerti tagħhom. Tul il-mixja mill-membri tal-Graffitti flimkien mar-residenti, miż-Żonqor għas-sit tal-Jerma, l-istoriku l-Perit Reuben Abela ta spjega tas-siti storiċi u arkitettoniċi li hemm fiż-żona, li fi kliem is-Sur Callus dawn kollha se jinqerdu jekk il-pjani għall-marina jibqgħu fis-seħħ. Qal li din il-marina se ttellef ukoll l-aspett kulturali u soċjali tax-xatt ta' Wied il-Għajn, li huwa qal se jkun biss għas-sinjuri.